答保安江師送米
作者：朱松
朝代：宋

paragraphs: 不見道人久，天涯歲云除。
朝來食指動，忽接送米書。
念師折脚鐺，五合未省餘。
雖無覆餗禍，尚有乞食逋。
云何憐孤客，日受饑火驅。
未曾貸監河，矧肯索胡奴。
誰言斗升意，矯矯超萬夫。
嗟予事筆耕，輕棄南畝鋤。
慁煩方外客，此計良已疏。
何時事粗了，歸葺五畝居。
生涯寄緯竹，豈即非良圖。
不爲泉壤蚓，願學江湖魚。